בין ראיית אברהם לראיית משה

**וַה' אָמַר אֶל־אַבְרָם אַחֲרֵי הִפָּרֶד־לוֹט מֵעִמּוֹ שָׂא נָא עֵינֶיךָ וּרְאֵה מִן־הַמָּקוֹם אֲשֶׁר־אַתָּה שָׁם צָפֹנָה וָנֶגְבָּה וָקֵדְמָה וָיָמָּה: כִּי אֶת־כָּל־הָאָרֶץ אֲשֶׁר־אַתָּה רֹאֶה לְךָ אֶתְּנֶנָּה וּלְזַרְעֲךָ עַד־עוֹלָם:** (בראשית יג יד-טו).

**עֲלֵה רֹאשׁ הַפִּסְגָּה וְשָׂא עֵינֶיךָ יָמָּה וְצָפֹנָה וְתֵימָנָה וּמִזְרָחָה וּרְאֵה בְעֵינֶיךָ כִּי־לֹא תַעֲבֹר אֶת־ הַיַּרְדֵּן הַזֶּה:** (דברים ג כז).

שְׁנֵי גְּדוֹלֵי עוֹלָם רָאוּ

רָאוּ וְלֹא זָכוּ

זֶה עוֹמֵד בְּתוֹכָהּ

וְהוֹלֵךְ בָּהּ לְאָרְכָּהּ

וּלְרָחְבָּהּ,

כִּמְלוֹא מִדָּתָהּ

עַל כָּל צָעַד שׁוֹאֵל

מִשְׁתּוֹמֵם, מְצַפֶּה וּמְיַחֵל

לְקִיּוּם רְאִיָּה וְהַבְטָחָה.

וְזֶה צוֹפֶה בָּהּ מִנֶּגֶד

וְרוֹאֶה בָּהּ כָּל אֶבֶן וּפִנָּה

מִתְחַנֵּן מִתְלַבֵּט וּמִתְחַבֵּט

לָמָּה אֲנִי לֹא אִתָּהּ?

רְאִיָּתוֹ שֶׁל מִי גְּדוֹלָה,

רְאִיָּתוֹ שֶׁל מִי חֲבִיבָה

צַעֲרוֹ שֶׁל מִי גָּדוֹל,

תּוֹחַלְתּוֹ שֶׁל מִי יוֹתֵר בִּגְבוּרָה?

שֶׁל אֲבִי הָאֻמָּה אוֹ שֶׁל שַׂר הַתּוֹרָה?

נֶחְלְקוּ בָּהּ חַכְמֵי מִדְרָשׁ, פְּשָׁט וְאַגָּדָה

וְאָנוּ רַק זֹאת נֵדַע:

עֵינֶיךָ שָׂא, הִיא הַצַּוָּאָה

מִן הַמָּקוֹם אֲשֶׁר אַתָּה שָׁם, בַּשֵּׁפֶל וּבַפִּסְגָּה

בְּנַחַת כִּבְצַעַר, בִּגְדוֹלָה וַחֲבִיבָה

כָּךְ בְּרֵאשִׁית הַתּוֹרָה וְכָךְ גַּם בְּסוֹפָהּ

הֲטוֹב טוֹב אַתָּה מֵאַבְרָהָם

גֵּר וְתוֹשָׁב בָּאָרֶץ הַמֻּבְטַחַת

עָמַד וְהִבִּיט בָּהּ דּוּמָם

בְּלִי לְבָטִים רַק בְּנַחַת

רָאָה מֵהַמָּקוֹם בּוֹ עָמַד, וְשָׁמַע:

דּוֹר רְבִיעִי יָשׁוּבוּ הִנֵּה בְּבוֹא הַשָּׁעָה

כִּי לֹא שָׁלֵם עֲווֹן הָאֱמוֹרִי

לֹא שָׁלֵם עַד עַתָּה

הֲטוֹב אַתָּה מִמֹּשֶׁה שֶׁקִּבֵּל עַל עַצְמוֹ בְּיִסּוּרִין

לִגְאוֹל עַם קְשֵׁה עֹרֶף – מֵעֲבָדִים לִבְנֵי חוֹרִין

אַרְבָּעִים שָׁנָה סָבַל מַכְאוֹבָיו

עַד שְׂפַת הַיַּרְדֵּן הִגִּיעוּ פְּסִיעוֹתָיו

וּבְעֶצֶב נְבוֹ נִסְגְּרוּ אַשְׁמוּרוֹתָיו

שָׂא עֵינֶיךָ לְאַרְבַּע הָרוּחוֹת

שָׂא תִּקְווֹתֶיךָ לְדוֹרֵי דּוֹרוֹת

לַמֵּד אֶת בָּנֶיךָ בְּאַהֲבַת עֲבוֹתוֹת

לָשֵׂאת אֶת עֵינֵיהֶם לְמַעְלָה,

לְכוֹכְבֵי הַשָּׁמַיִם

לָאָדָם וַאֲדָמָה לְמַטֶּה,

לְכַפּוֹת הָרַגְלַיִם

וְתָמִיד לְקַוּוֹת וּלְצַפּוֹת בְּכִפְלַיִם

לִסְקוֹר וְלִזְכֹּר בְּרֹאשׁ מוּרָם

מִן הַמָּקוֹם אֲשֶׁר אַתָּה שָׁם

כִּי תִּמָּשֵׁךְ שַׁרְשֶׁרֶת הָרְאִיָּה לְדוֹרוֹת עוֹלָם.